NÉV: …………………………………

Okleveles könyvvizsgálói írásbeli vizsgafeladat KÖNYVVIZSGÁLAT ÉS ELLENŐRZÉS
c. tantárgyból

Csak tintával írt, olvasható, rendezett külalakú dolgozatot értékelünk. Kizárólag a dolgozatírás időpontjában hatályos szabályozások szerinti válaszok fogadhatók el helyesnek. A megoldásnál minden feladatot külön lapon (oldalon) kezdjen! A lapokat (oldalakat) sorszámozza! Mobiltelefon bármilyen jellegű használata a vizsga azonnali felfüggesztését eredményezi, indokolás nélkül. A feladatlapot a megoldással együtt kötelező beadni. A feladatokat tilos lemásolni!

|  |  |
| --- | --- |
|  |  |
| **FELADATOK** | **Perc** | **Maximum pont** | **Elért pont** |
| 1a)  |  | 3 |  |
| 1b)  |  | 3 |  |
| 1c) |  | 3 |  |
| 1d) |  | 3 |  |
| 1e) |  | 3 |  |
|  **1) Összesen** | **45** | **15** |  |
| 2a)  |  | 7 |  |
| 2b)  |  | 7 |  |
| 2c) |  | 7 |  |
|  **2) Összesen** | **60** | **21** |  |
| 3a) |  | 14 |  |
| 3b) |  |  14 |  |
| 3c) |  | 27 |  |
|  **3) Összesen** | **175** | **55** |  |
|  **4) Teszt** |  **20** |  **9** |  |
|  **Összesen**  |  **300** | **100** |  |

 **Javította: (olvasható aláírás) …………………………………**

|  |  |  |  |
| --- | --- | --- | --- |
| **Minősítés** |  | **Érdemjegy** |  |
|  0 – 59 (1) elégtelen |  | **Megnev.** | Számmal | **Betűvel** |  |
| 60 – 70 (2) elégséges |  | Írásbeli |  |  | **Aláírás** |
| 71 – 80 (3) közepes |  | Szóbeli |  |  | **Elnök** |
| 81 – 90 (4) jó |  | VÉGSŐ |  |  |  |
| 91 –100 (5) jeles |  |

**1. Feladat** (Kidolgozási időigénye kb. 5 \* 9 perc = **45 perc = 5 \* 3 pont = 15 pont**.)

**1a) Sorolja fel a minőségirányítási rendszer komponenseit.**

1.Kockázat felmérése

2.Irányítás és vezetés

3.Releváns etikai követelmények

4.Ügyfélkapcsolatok és konkrét megbízások elfogadása, megtartása

5.Megbízások végrehajtása

6.Erőforrások

7.Információk és kommunikáció

8.Figyelemmelkísérési és helyrehozási folyamat

**1b)** **Milyen tényezőktől függ a könyvvizsgálati standardok arányos alkalmazásának lehetősége?**

A megbízás szerinti gazdálkodó egység méretétől és összetettségétől.

A megtervezett végrehajtandó könyvvizsgálati eljárások jellegétől.

A lényeges hibás állítás azonosított kockázataitól, azok mértékétől és jellegétől.

A megszerzett könyvvizsgálati bizonyítékok jelentőségétől a könyvvizsgálói vélemény alátámasztása kontextusában.

A könyvvizsgáló, a könyvvizsgáló szolgáltató belső Minőségirányítási Rendszere által meghatározott saját dokumentációs politikáitól és eljárásaitól.

Az adott egyedi megbízás vonatkozásában az etikai követelményeket veszélyeztető lehetséges vagy felmerülő helyzetektől, körülmények mértékétől, súlyosságától és jellegétől.

Az egyéb szabályozásoknak való megfelelés vonatkozásában elvégzendő könyvvizsgálati eljárások minőségétől és terjedelmétől, amennyiben releváns.

**1c) Milyen elemző eljárásoka különböztethetünk meg? Írjon mindegyikre egy-egy példát!**

***Észszerűségi teszt:*** egy egyenleg becslése a tárgyidőszaki adatokból, becslés során egy modell felállítása, várható érték összehasonlítása a tényadattal, várható érték számítása egy modell alapján. Gyakorlati példa: árfolyamkülönbözetek elemzése, észszerűségi teszt. (Ha a tárgyi eszköz bruttó X, hasznos élettartam Y, akkor lehet-e az értékcsökkenés Z?)

***Arányelemzés:*** arányszámok időbeli változásának vizsgálata a vállalkozás egészére, arányszámok összehasonlítása a költséghelyek vagy más vállalkozások adataival. Gyakorlati példa: összetétel mutatók, megoszlási viszonyszámok számítása (tárgyi eszközök aránya az összes eszközön belül, anagyköltség aránya az összes felmerült költségekhez viszonyítva).

***Trendszámítások:*** előző időszakok tendenciáinak elemzése, változások okának feltárása, trend alapján előrejelzés készítése, tervadatok összehasonlítása a tényadatokkal. Gyakorlati példa: dinamikus viszonyszámok (a tárgyévi adatok összehasonlítása az előző évivel) számítása, haszonkulcsok elemzése.

**1d) Soroljon fel legalább hat okot a vizsgálati hatókör korlátozására!**

A könyvvizsgáló nem vett részt a leltározáson, és nem tud alternatív eljárásokkal sem meggyőződni az év végi készletek mennyiségének helyességéről.

Lényeges bizonylatok hiányoznak vagy semmisültek meg.

Elégtelen a megbízó számviteli nyilvántartása.

A vezetés nem engedi meg, hogy a könyvvizsgáló részt vegyen a leltározáson.

A vezetés nem járul hozzá az egyenlegközlők kiküldéséhez.

A vezetés nem írja alá vagy nem a megfelelő tartalommal a teljességi nyilatkozatot.

1e) Milyen teendői vannak egy könyvvizsgáló társaságnak a pénzmosás elleni törvény (Pmt.) előírásainak betartása során?

Jóvá kell hagynia a „Pénzmosás és a terrorizmus finanszírozása megelőzésére és megakadályozására szolgáló könyvvizsgálói tevékenység, valamint az Európai Unió és az ENSZ Biztonsági Tanácsa által elrendelt pénzügyi és vagyoni korlátozó intézkedések végrehajtásának kamarai ellenőrzéséről" szóló kamarai szabályzatot.

Kockázatértékelési szempontok szerint át kell világítania és be kell sorolnia az ügyfélét.

Azonosítania kell az ügyfelét képviselő természetes személyt és a rényleges tulajdonosokat, valamint át kell világítania, monitoroznia kell az ügyfele üzleti kapcsolatait.

Ki kell jelölnie azt a személyt, akinek feladata lesz a pénzmosás gyanús esetek bejelentése a hatóságok felé.

Tájékoztatni és oktatni kell a könyvvizsgálatban résztvevő alkalmazottakat a pénzmosással kapcsolatos kötelességükről és felelősségükről.

Megfelelő szűrőrendszert kell működtetnie a pénzügyi és vagyoni korlátozó intézkedést elrendelő uniós jogi aktusok, illetve ENSZ BT határozatok végrehajtása érdekében.

**2. Feladat** (Kidolgozási időigénye kb.3 \* 20 perc = **60 perc = 3 \* 7 pont =** **21 pont**.)

2a) Mit ért a 315R nemzetközi könyvvizsgálati standard az eredendő kockázat spektrumán? Fejtse ki és ábrázolja az eredendő kockázat spektrumának tartalmát! Írjon egy-egy példát a kockázati besorolásokra!

Az eredendő kockázat spektruma az eredendő kockázat változásának mértéke.

Lásd nagyságrend/valószínűség ábra!



A kockázat besorolása: jelentős, fokozott, standard és ésszerűen lehetséges, hogy nincs lényeges hibás állítás kockázata.

Jelentős: az eredendő kockázat nagyságrendje magas, meghaladja a végrehajtási lényegességet, és a bekövetkezés valószínűsége is nagy. Pl.: céltartalék peres ügyekre.

Fokozott: az eredendő nagyságrendje kockázat közepes, de a bekövetkezés valószínűsége nagy vagy fordítva. Például: a vevőkre képzett céltartalék.

Standard: az eredendő kockázat nagyságrendje magas, de a bekövetkezés valószínűsége alacsony vagy fordítva. Például: tárgyi eszközök nettó értéke és értékcsökkenése.

Nincs ésszerűen hibás állítás: az eredendő kockázat nagyságrendje alacsony, és a bekövetkezés valószínűsége is alacsony. Például a kapott (járó) kamat.

**2b) Mivel foglalkozik az 230. témaszámú magyar Nemzeti Könyvvizsgálati Standard, mi a célja, illetve milyen feladatokat ír elő a könyvvizsgáló számára?**

A 230. standard a könyvvizsgálati dokumentációval foglalkozik. A könyvvizsgálónak az elvégzett könyvvizsgálat során mindenről dokumentációt kell készítenie azért, hogy elegendő és megfelelő bizonyítékai, alátámasztottsága legyen egyrészt a könyvvizsgálói jelentésének, a kialakított könyvvizsgálói véleményének, másrészt arra vonatkozóan, hogy a könyvvizsgálatot a nemzetközi könyvvizsgálati standardokkal összhangban tervezte meg és hajtotta végre.

Könyvvizsgálati dokumentáció (munkapapírok) alatt a végrehajtott könyvvizsgálati eljárásokat, a megszerzett releváns könyvvizsgálati bizonyítékokat és a könyvvizsgáló által levont következtetések nyilvántartását értjük.

A könyvvizsgálati dokumentáció további céljai:

* segítséget nyújt a megbízásért felelős munkacsoportnak a könyvvizsgálat tervezéséhez és végrehajtásához;
* segítséget nyújt a megbízásért felelős munkacsoport felügyeletért felelős tagjainak a könyvvizsgálati munka irányításához és felügyeletéhez, valamint áttekintési kötelezettségük teljesítéséhez;
* lehetővé teszi, hogy a megbízásért felelős munkacsoport munkája számonkérhető legyen;
* rögzíti a jövőbeli könyvvizsgálatok szempontjából továbbra is jelentős kérdéseket;
* lehetővé teszi minőségellenőrzések és külső vizsgálatok végrehajtását.

A könyvvizsgálati dokumentációt

* időben el kell készíteni;
* elegendőnek kell lenni ahhoz, hogy az adott könyvvizsgálattal korábban kapcsolatban nem álló tapasztalt könyvvizsgáló is megértse;
* meg kell felelnie a nemzetközi könyvvizsgálati standardoknak és a vonatkozó jogi és szabályozási követelményeknek;
* tartalmaznia kell a végrehajtott könyvvizsgálati eljárások eredményeit és a megszerzett könyvvizsgálati bizonyítékokat, valamint a könyvvizsgálat során felmerült jelentős kérdéseket, az azokkal kapcsolatban levont következtetéseket, valamint a következtetések levonása során alkalmazott jelentős szakmai megítéléseket. Jelentős kérdések például a jelentős kockázatokat előidéző kérdések, a könyvvizsgálati eljárások azt jelző eredményei, hogy lényeges hibás állítás lehet a pénzügyi kimutatásokban, vagy szükség van a könyvvizsgáló lényeges hibás állítás kockázataira vonatkozó korábbi becslésének és az ezekre a kockázatokra adott válaszainak felülvizsgálatára, olyan körülmények, amelyek jelentősen megnehezítik a könyvvizsgáló számára a szükséges könyvvizsgálati eljárások alkalmazását, olyan megállapítások, amelyek a könyvvizsgálói vélemény minősítését vagy a könyvvizsgálói jelentés figyelemfelhívó bekezdéssel történő kiegészítését vonhatják maguk után.

A végrehajtott könyvvizsgálati eljárások jellegének, ütemezésének és terjedelmének dokumentálásakor a könyvvizsgálónak rögzítenie kell

* a tesztelt konkrét tételek vagy kérdések azonosító jellemzőit,
* azt, hogy ki végezte el a könyvvizsgálati munkát, és azt a dátumot, amikor ezt a munkát befejezték, valamint
* azt, hogy ki tekintette át a könyvvizsgálati munkát, és ezen áttekintés dátumát és terjedelmét.

A könyvvizsgálónak dokumentálnia kell a jelentős kérdéseknek a vezetéssel, az irányítással megbízott személyekkel és másokkal történő megbeszéléseit, beleértve a megvitatott jelentős kérdések jellegét, valamint azt, hogy mikor és kivel került sor a megbeszélésekre.

Ha a könyvvizsgáló olyan információt azonosított, amely nincs összhangban a könyvvizsgáló végső következtetésével valamely jelentős kérdésre vonatkozóan, akkor dokumentálnia kell, hogy hogyan kezelte ezt a következetlenséget.

A könyvvizsgálónak a könyvvizsgálói jelentés dátumát követő megfelelő időn belül össze kell állítania a könyvvizsgálati dokumentációt egy könyvvizsgálati dossziéba, és be kell fejeznie a végleges könyvvizsgálati dosszié összeállításával kapcsolatos adminisztratív folyamatot. A könyvvizsgálati dokumentáció végső összeállítás során az alábbi változtatásokat lehet végrehajtani:

* munkapapírok sorba rendezése, egyeztetése és kereszthivatkozással történő ellátása;
* a befejezési ellenőrző lista aláírása a dosszié összeállításával kapcsolatosan;
* a könyvvizsgáló által a könyvvizsgálói jelentés dátuma előtt megszerzett, a megbízásért felelős munkacsoport releváns tagjaival megvitatott és egyeztetett könyvvizsgálati bizonyítékok dokumentálása.

A végleges könyvvizsgálati dosszié összeállításának befejezése után a könyvvizsgálónak semmilyen jellegű könyvvizsgálati bizonyítékot nem szabad törölnie vagy eltávolítania a megőrzési időszak lejárta előtt.

Ha a könyvvizsgáló szükségesnek tartja a meglévő könyvvizsgálati dokumentáció módosítását vagy új könyvvizsgálati dokumentummal való kiegészítését a végleges könyvvizsgálati dosszié összeállítását követően, akkor a módosítások vagy kiegészítések jellegétől függetlenül dokumentálnia kell a konkrét okokat, amelyek azokat szükségessé tették, valamint azt, hogy mikor és ki végezte el és tekintette át azokat.

Könyvvizsgálati dokumentáció lehetnek a könyvvizsgálati programok, a beszámoló, a főkönyvi kivonatok, az analitika, elemzések, kérdések feljegyzései, a jelentős kérdések összefoglalói, a megerősítő levelek és teljességi nyilatkozatok, az ellenőrzőlisták, a jelentős kérdésekre vonatkozó levelezés (beleértve az e-mailt is), a jelentős és sajátos szerződések és megállapodások kivonatai vagy másolatai.

Nem szükséges és nem is kivitelezhető, hogy a könyvvizsgáló minden egyes, a könyvvizsgálat során mérlegelt kérdést vagy meghozott szakmai megítélést dokumentáljon. Szükségtelen, hogy a könyvvizsgáló elkülönítetten (mint egy ellenőrzőlistán például) dokumentálja az olyan kérdéseknek való megfelelést, amelyekre vonatkozóan a megfelelést a könyvvizsgálati dossziéban szereplő dokumentumok bizonyítják.

# 2c) Mit kell tartalmaznia egy éves beszámolóról készült független könyvvizsgálói jelentésnek?

***A könyvvizsgálói jelentés címét és címzettjét***

Az éves beszámoló azonosítói fordulónap, mérlegfőösszeg, adózott eredmény és összeállításánál alkalmazott beszámolási szabályrendszer megjelölését. A könyvvizsgálat hatókörének leírását, a könyvvizsgálat során alkalmazott könyvvizsgálati standardrendszer megjelölését.

***A könyvvizsgáló véleményét***

A könyvvizsgáló éves beszámolóhoz adott, pozitív formában kifejezésre juttatott véleményét arról, hogy a vállalkozó beszámolója megbízható és valós képet ad-e a vállalkozó vagyoni, pénzügyi és jövedelmi helyzetéről.

***A vélemény alapját***

A könyvvizsgálói véleményt megfelelően alátámasztó, elvégzett vizsgálatok jellegét, összegfoglaló bemutatását.

***Nyilatkozatot a függetlenségről***

Nyilatkozat arról, hogy a megszerzett könyvvizsgálati bizonyítékok elegendőek és megfelelőek.

Minősített könyvvizsgálói vélemény esetén annak indokolását, alapját.

***Figyelemfelhívást***

Hivatkozást bármely olyan kérdésre, amelyre a könyvvizsgáló hangsúlyosan fel kívánja hívni a figyelmet anélkül, hogy az a könyvvizsgáló véleményét minősítette volna.

***Egyéb kérdéseket***

Korábbi könyvvizsgálóra utalás.

***Egyéb információkat:*** Az üzleti jelentés

Üzleti jelentés beazonosítását

A könyvvizsgáló véleményét arról, hogy az üzleti jelentés összhangban áll-e a beszámolóval, és nyilatkozatát arra vonatkozóan, hogy tudomására jutott-e bármilyen lényeges hibás állítás az üzleti jelentésben.

***A vezetés és az irányítással megbízott személyek felelősségét az éves beszámolóért***

Beszámoló egészéért való felelősség

A vállalkozás folytatása elvének teljesüléséért való felelősség.

***A könyvvizsgáló éves beszámoló könyvvizsgálatáért való felelősségét***

Kellő bizonyosság szerzése

Az elvégzett feladatok leírása

A könyvvizsgáló nyilatkozatát az olyan eseményekkel vagy feltételekkel kapcsolatos lényeges bizonytalanságokról, amelyek jelentős kétséget támasztanak a vállalkozónak a vállalkozás folytatására vonatkozó képességével kapcsolatosan.

***A könyvvizsgálói jelentés keltezését és az aláírásokat***

A könyvvizsgálatért személyében felelős könyvvizsgáló neve, aláírása, kamarai bejegyzési száma, könyvvizsgáló cég esetén a társaság képviseletére jogosult személy neve, aláírása, a társaság megnevezése, székhelye, kamarai nyilvántartási száma.

**3. Feladat** (Kidolgozási időigénye kb. 45 + 45 + 85 perc **= 175 perc = 14 + 14 + 27 pont = 55 pont**.)

 **3a) Mi minősül könyvvizsgálati bizonyítéknak? Milyen jellemzői vannak? Mi befolyásolja szükséges mennyiségét és megbízhatóságát? Mire támaszkodik a könyvvizsgáló a bizonyíték értékelése során?**

Az ISA 500-as és 505-ös szerint könyvvizsgálati bizonyítéknak minősül a könyvvizsgáló által megszerzett mindazon információ, amely alapul szolgál a könyvvizsgálói véleménnyel kapcsolatos következtetések levonásához. Ide tartoznak a számviteli alapbizonylatok (szerződések, számlák, jegyzőkönyvek, jelentések, külső megerősítések), nyilvántartások (analitikák, szintetikák és az egyéb információk, elemzések, tanulmányok.

A könyvvizsgálónak tesztelnie kell a bizonyítékokat, meg kell győződni azok konzisztenciájáról.

A könyvvizsgálónak elegendő mennyiségű, megfelelő minőségű, releváns és megbízható bizonyítékot kell szereznie következtetései levonásához, amelyre a véleményét megalapozza.

A könyvvizsgálati bizonyíték szükséges mennyiségét a hibás állítás kockázata, a bizonyítékok forrása, jellege, minősége és megszerzésének körülményei befolyásolják. Minél nagyobb a kockázat, általában annál több könyvvizsgálati bizonyítékra van szükség, és minél magasabb minőségű egy bizonyíték, annál kevesebbre van szükség. Össze kell vetni a bizonyíték megszerzésének költségét a nyert információ hasznosságával, helyettesíthetőségével.

A gazdálkodón kívüli független forrásból, közvetlenül megszerzett könyvvizsgálati bizonyíték megbízhatóbbak, mint a közvetett vagy következtetés levonása útján szerzettek. Jobb, ha dokumentált formában (papíron, elektronikus formában) létezik, nemcsak szóban, ha eredetiek és nem másolatok.

A könyvvizsgálónak mérlegelnie kell a könyvvizsgálati bizonyíték megbízhatóságát, beleértve a készítés és megőrzés ellenőrzési aspektusait is. A pozitív megerősítés, mint bizonyíték megbízhatósága jóval nagyobb, mint a negatív megerősítési módszeré. Pozitív megerősítés esetén a válaszadót arra kérik, hogy minden esetben adjon választ a könyvvizsgálónak akár oly módon, hogy jóváhagyja a megadott információt, akár úgy, hogy ő maga adja meg az adatokat (ez többletmunkát jelent, így alacsonyabb válaszadást eredményez). Az ilyen módon kapott visszaigazolás megbízható bizonyítéknak számít. Negatív megerősítés esetén a válaszadónak csak egyet nem értése esetén szükséges válaszolnia, ha nem érkezik válasz, elfogadottnak tekintendő annak tartalma. Hátránya, hogy nem biztos, hogy a harmadik fél megkapta az egyenlegközlőt, ezért e módszer megbízhatósága alacsonyabb, mint a pozitív megerősítésé. A negatív megerősítési módszert akkor lehet megfelelően alkalmazni a lényeges hibás állítás kockázatának elfogadható szintre történő csökkentéséhez, ha a lényeges hibás állítás becsült kockázata alacsonyabb, nagyszámú kis összegű egyenlegről van szó, nem várható a hibák nagy számban való előfordulása, valamint a könyvvizsgálónak nincs oka azt feltételezni, hogy a válaszadók nem kapják meg, vagy figyelmen kívül hagyják az egyenlegközlőket.

A könyvvizsgáló a bizonyíték értékelése során szakmai megítélésére és szakmai szkepticizmusára támaszkodik.

**3b) Állítson össze egy könyvvizsgálati programot a Tárgyi eszközökkel kapcsolatosan!**

Kérjük, hogy az elemző eljárások és az adatok tesztelése felsorolásakor az állításoknál az alábbi rövidítéseket használja!

E – Előfordulás; L – Létezés; T – Teljesség; É – Értékelés, felosztás; P – Pontosság;

B – Besorolás, érthetőség, bemutatás; JK – Jogok és kötelmek; I – Időbeli elhatárolás

|  |  |
| --- | --- |
| Ügyfél neve: | Dátum: |
| Fordulónap: | Készítette: |
| Kockázatbecslési eljárások |
| Ellenőrzési rendszerek tesztelései |
| Elemző eljárások | Állítások |
| 1. A tárgyi eszközök időbeli változásának elemzése dinamikus viszonyszámokkal. |  L, T, P |
| 2. A tárgyi eszköz mérlegsorok megoszlásának elemzése viszonyszámokkal. |  L, T, P |
| 3. Az értékcsökkenésre észszerűségi teszt elvégzése. |  L, T, P |
| Adatok tesztelései  |
| 1. Az analitika, a főkönyv és a befektetési tükör összehasonlítása. | L, T, B, P |
| 2. A legalább háromévenkénti leltározás során meggyőződni a tárgyi eszközök létezéséről, műszaki állapotáról. | L, T |
| 3. Szerződések, tulajdoni lapok és forgalmik alapján meggyőződni a tulajdonjogról.  | JK |
| 4. A tárgyi eszközök besorolásának megfeleltetése a számviteli politikában leírtakkal. | B |
| 5. A tárgyévben beszerzett, illetve saját előállítású tárgyi eszközök aktivált értékének ellenőrzése, üzembe helyezési, használatba vételi jegyzőkönyvek. | L, T, P, B |
| 6. Az értékcsökkenési kulcsok megfeleltetése a számviteli politikában leírtakkal, az értékcsökkenés újraszámítása. |  |
| 7. A jelentősebb növekedések és csökkenések alapdokumentumai alapján a tárgyi eszköz mozgások helyes számviteli elszámolásának ellenőrzése. | L, T, P, B |
| 8. A javítási/karbantartási költségek összevetése az előző időszaki költséggel, a tételek áttekintése az alapbizonylatok alapján szúrópróbaszerűen az aktiválás szükségességének megítélésére. | L, T, P, B |
| 9. A piaci érték tartós és jelentős csökkenése miatt szükséges terven felüli értékcsökkenési leírások mértékének ellenőrzése. | É, P |
| 10. A piaci érték csökkenése miatt korábban elszámolt terven felüli értékcsökkenések visszaírásának ellenőrzése. | É, P |
| 11. Az esetleg elszámolt értékhelyesbítés értékének összehasonlítása független értékbecslő vagy műszaki szakemberek véleményével, az elszámolás helyességének ellenőrzése | É, P |
| Egyéb eljárások |
| A területen feltárt hibás állításokat felvezették a nem helyesbített hibás állítások összesítő lapjára. |
| A területen feltárt rendszerbeli gyengeségeket felvezették a Vezetőségi levél pontok összesítő lapjára. |
| A területen kijelölt eljárásokat teljeskörűen elvégezték. |
| A területen elegendő és megfelelő könyvvizsgálati bizonyítékot szereztek az összes releváns állítás tekintetében. |
| Következtetések: |

**3c) A természetes személyek által alapított „Lakóparképítő” Kft. 20X1. december 31-i fordulónappal készült éves beszámolójának könyvvizsgálatakor Ön az alábbi esetekkel találkozott. Nevezze meg, hogy milyen állítást keres, milyen vizsgálati eljárást alkalmaz, milyen dokumentumot használna fel az állítások vizsgálatára, és állapítsa meg, hogy a társaság éves beszámolójában milyen számviteli hibák fordulnak elő!**

**1. Szellemi termékek mérlegértéke: 5 400 eFt.**

Itt mutatja ki a tárgyév július 1-jén térítés nélkül átvett, az átadó könyveiben 6 000 eFt nettó értéken szereplő, 5 000 eFt piaci értékű szoftvert, melyet 5 év alatt, évi 20%-os leírási kulccsal tervez amortizálni.

***Vizsgált állítás:* létezés, besorolás, értékelés, pontosság, teljesség, jogok és kötelezettségek**

***Vizsgálati eljárás:* megtekintés, értékelés, újraszámítás**

***Vizsgálathoz szükséges dokumentum:* megállapodás, számla, átvételi elismervény**

***Számviteli hiba:* A térítés nélkül átvett szoftvert hibásan az átadó könyv szerinti értékén vette állományba az alacsonyabb piaci érték helyett. A helyes mérlegérték 4 500 eFt, a hiba eredményre gyakorolt hatása 100 eFt többlet-értékcsökkenés. A szoftvert a vagyoni értékű jogok között kellett volna állományba venni. Megvizsgálandó még, hogy helyesen került-e elszámolásra az átadáskor felszámított áfa, a térítés nélküli átvétel miatt elszámolt egyéb bevétel elhatárolása, és a terv szerinti értékcsökkenéssel megegyező feloldása.**

1. **Befejezetlen termelés: 480 000 eFt**

Itt mutatja ki egy társasház építése során fordulónapig felmerült közvetlen költségeket a szerződés elszámolási egységéhez kapcsolódóan. A társasház becsült kivitelezési költsége 1 200 000 eFt, a kivitelezés szerződéses díja 1 800 000 eFt, de a társaság a fordulónapig a generálkivitelező megrendelőnek még számlázott részteljesítéseket.

***Vizsgált állítás:* létezés, besorolás, pontosság**

***Vizsgálati eljárás:* megtekintés**

***Vizsgálathoz szükséges dokumentum:* szerződés, építési napló, teljesítési fok számítás**

***Számviteli hiba:*** **A szerződés elszámolási egységéhez kapcsolódóan befejezetlen termelés csak a kapcsolódó árbevétel elszámolásáig mutatható ki készletként. Mivel nem volt még kiszámlázás, ezért nem ezen a mérlegsoron, hanem a Bevételek aktív időbeli elhatárolásánál kell kimutatni a teljesítési fok arányában elszámolható árbevételt, 720 000 eFt-ot. Teljesítési fok = 480/1 200 = 40%. Elszámolható árbevétel = 1 800 000 \* 0,4 = 720 000 eFt.**

**3. Egyéb követelések mérlegértéke: 10 000 eFt.**

Ezen a mérlegsoron található az önkormányzatnak egy ötéves irodabérleti jogért kifizetett 5 000 eFt előleg és az ehhez kapcsolódó 2 000 eFt kaució, valamint a szállítóknak a következő év januári anyagbeszállításért átutalt 3 000 eFt előleg.

***Vizsgált állítás:* létezés, besorolás, pontosság**

***Vizsgálati eljárás:* megtekintés**

***Vizsgálathoz szükséges dokumentum:* megállapodás, számla, bankkivonat**

***Számviteli hiba:* Az irodabérletért fizetett előleget a tárgyi eszközök között kellett volna kimutatnia, mint beruházásokra adott előleg. A kauciót a tartósan adott kölcsönök között kell szerepeltetni. A szállítónak átutalt összeg a készletek közé kell, hogy kerüljön, mint készletekre adott előleg.**

**4. Bankbetétek: 34 000 eFt.**

Itt mutat 14 000 eFt értékben elektronikus pénzt és 20 000 eFt befektetési számlán lévő összeget.

***Vizsgált állítás:* létezés, besorolás, pontosság**

***Vizsgálati eljárás:* megtekintés**

***Vizsgálathoz szükséges dokumentum:* pénzkezelési szabályzat, szerződés, kivonat**

***Számviteli hiba:* Az elektronikus pénzt nem a Bankbetétek, hanem a Pénztár, csekkek mérlegsoron kell szerepeltetni. A befektetési számlán lévő pénz nem minősül bankbetétnek, hanem Egyéb követelés (ha nem tartós) vagy Tartósan adott kölcsön (ha egy éven túli)**.

1. **Hátrasorolt kötelezettségek egyéb részesedési viszonyban lévő vállalkozással szemben: 30 000 eFt.**

Itt található egy ötéves futamidejű kölcsön, melyet a kft. az általa 20%-ban tulajdonolt vállalkozástól vett fel a tárgyév decemberében, évi 3%-os kamat mellett.

***Vizsgált állítás:* besorolás, jogok és kötelezettségek, pontosság**

***Vizsgálati eljárás:* megtekintés**

***Vizsgálathoz szükséges dokumentum:* megállapodás, számla**

***Számviteli hiba:* A 20%-os tulajdoni részesedés nem egyéb részesedési viszonyt, hanem már kapcsolt vállalkozást jelent. A kölcsön nem felel meg a hátrasorolt kötelezettség kritériumainak, mert csak az eredeti futamidejét tekintve öt évet meghaladó lejáratú kölcsönök sorolhatók ide, ez pedig pont ötéves kölcsön volt. Nincs információ a többi kritérium teljesülésére sem: a kölcsönt nyújtó fél egyetértése arra vonatkozóan, hogy az általa nyújtott kölcsön bevonható a vállalkozó adóssága rendezésébe, valamint a kölcsönt nyújtó követelése a törlesztések sorrendjében a tulajdonosok előtti legutolsó helyen áll, azt a vállalkozó felszámolása vagy csődje esetén csak a többi hitelező kielégítése után kell kiegyenlíteni, végül hogy a kölcsön törlesztése az eredeti lejárat vagy a szerződésben kikötött felmondási idő előtt nem lehetséges.**

**6. Hosszú lejáratú kötelezettségek kapcsolt vállalkozással szemben: 75 000 eFt.**

Itt található a tárgyévben megszavazott, eredménytartalék terhére 30 napon belül kifizetendő bruttó 45 000 eFt osztalék, amelyről a tulajdonosok úgy nyilatkoztak, hogy a tárgyévet követő évben még nem kívánják kifizetni. Tovább itt található egy közös vezetésű vállalkozással (beruházási szállítóval) szemben tárgyévben felmerült kötelezettségek közül, annak három éves garanciális kötelezettségvállalása miatt visszatartott 30 000 eFt-os tartozás.

***Vizsgált állítás:* besorolás, jogok és kötelezettségek**

***Vizsgálati eljárás*: megtekintés, cégkivonat**

***Vizsgálathoz szükséges dokumentum:* megállapodás, számla, átvételi elismervény, tulajdonosi döntés az osztalékról**

***Számviteli hiba:* A kft. tulajdonosai természetes személyek, tehát nem számítanak számviteli értelemben kapcsolt vállalkozásnak, ezért az egyéb hosszú lejáratú kötelezettségek mérlegsoron kell szerepelnie az osztaléktartozásnak. A garanciális visszatartás jó soron szerepel, mivel a közös vezetésű vállalkozás is kapcsoltnak számít. A mérlegsor neve azonban nem az, hogy hosszú lejáratú, hanem tartós kötelezettségek.**

**7. Egyéb ráfordítások: 18 500 eFt.**

 **Ebből értékvesztés: 0 eFt.**

Itt került elszámolásra a kft. által a tárgyévben megvásárolt építési telek 15 000 Ft-os vagyonátruházási illetéke, egy baleset során totálkárossá vált cégautó 3 500 eFt nettó értéke, illetve egy apportba adott egyéb követelés könyv szerinti és társasági szerződés szerinti értékének a különbözete.

***Vizsgált állítás:* besorolás, teljesség, pontosság**

***Vizsgálati eljárás:* megtekintés, értékelés, újraszámítás**

***Vizsgálathoz szükséges dokumentum:* illeték kivetés, jegyzőkönyv a káreseményről, analitika**

**Számviteli hiba: A vagyonátruházási illeték a telek bekerülési értékét növeli. Az ebből értékvesztés sor nem lehet nulla, hanem itt kell bemutatni a cégautó nettó értékét, mint terven felüli értékcsökkenést. Az egyéb követelés apportba vitele a pénzügyi műveletek egyéb ráfordítását érinti.**

1. **Befektetett pénzügyi eszközökből (értékpapírokból, kölcsönökből) származó ráfordítások, árfolyamveszteségek: 5 000 eFt.**

Itt található a tartós részesedései után tárgyévben elszámolt 4 000 eFt értékvesztés, egy alapítványnak térítés nélkül átadott 200 eFt kaucióról szóló követelés, illetve a forgóeszközök között kimutatott befektetési jegyeink eladáskor a nettó eszközérték és a könyv szerinti érték különbözetében realizált 800 eFt veszteség.

***Vizsgált állítás*: létezés, besorolás, pontosság**

***Vizsgálati eljárás:* megtekintés**

***Vizsgálathoz szükséges dokumentum:* megállapodás, számla**

***Számviteli hiba:* Tartós részesedés utáni értékvesztést nem itt, hanem a Részesedések, értékpapírok, tartósan adott kölcsönök és tartós bankbetétek értékvesztése soron kell megjeleníteni mínusszal. A követelés átadását helyesen számolta el. A befektetési jegyek eladásán keletkezett veszteséget a fizetendő (fizetett) kamatok és kamatjellegű ráfordítások között kell kimutatni.**

**9. Befektetési cash flow befektetett eszközök eladása sor: 11 500 eFt**

Egy 9 000 eFt könyv szerinti értékű befektetési célú kamatozó értékpapír 11 500 eFt-os eladási ára került itt beállításra, melynek kamattartalma 500 eFt. Fordulónapig az eladási ár 80%-a folyt be.

***Vizsgált állítás:* létezés, besorolás, értékelés, teljesség, jogok és kötelezettségek, pontosság**

***Vizsgálati eljárás:* megtekintés, értékelés, újraszámítás**

***Vizsgálathoz szükséges dokumentum:* megállapodás, számla, átvételi elismervény**

***Számviteli hiba:* A Befektetett eszközök eladása soron csak 11 000 \* 0,8 = 8 800 eFt kerülhet (11 500 eFt járó ellenérték – 500 eFt kamat, ami a Működési CF-be az adózás előtti eredményben van benne). A Befektetett eszközök értékesítésének eredménye soron viszont be kell állítani a 11 000 – 9 000 = 2 000 eFt nyereséget.**

**4. Feladat** (Kidolgozási időigénye kb. **20 perc = 9 pont.**)

Jelölje bekarikázással a **helyes választ**! Egy kérdésen belül csak egy jó válasz lehet. Ha ennél többet karikáz be, akkor minden többlet karikáért mínusz 1 pont levonás jár.

1. Melyik témaszámú standard foglalkozik a szolgáltató szervezeteket igénybe vevő gazdálkodók könyvvizsgálati szempontjaival?
2. Az ISA 265.
3. **Az ISA 402.**
4. Az ISA 450.
5. Az ISA 610.
6. Nincs jó válasz az a-d pontok között.
7. Mikor alakult meg a Magyar Könyvvizsgálói Kamara?
8. 1987. július 1-jén.
9. 1991. június 28-án
10. **1997. december 23-án.**
11. 2007. január 1-jén.
12. Nincs jó válasz az a-d pontok között.

3. A könyvvizsgálati jelentéssel kapcsolatosan melyik állítás helyes?

a) A hitelintézetek és a pénzügyi vállalkozások éves beszámolóiról készült könyvvizsgálói jelentésben nem elég csak a számviteli törvényre hivatkozni, hanem a 250/2000-es kormányrendeletet is meg kell említeni.

**b) Egyéb információk nem csak az éves beszámolót készítő cégek könyvvizsgálói jelentésében fordulhat elő.**

c) Minden esetben figyelemfelhívással kell élni, ha a megbízónál sérül a vállalkozás folytatásának elve.

d) Kulcsfontosságú könyvvizsgálati kérdések fejezet csak a közérdeklődésre számot tartó társaságok beszámolójáról készült könyvvizsgálói jelentésben fordulhat elő.

e) Nincs jó válasz az a-d pontok között.

4. Hol kell szerepeltetni a beszámolóban nem javított nem lényeges hibákat?

a) A könyvvizsgálói jelentés figyelemfelhívó szakaszában.

b) A könyvvizsgálói jelentés egyéb információk fejezetében.

c) A vezetői levélben.

**d) A teljességi nyilatkozat mellékletében.**

e) Egyikben sem a fentiek közül.

5. Melyik állítás igaz a könyvvizsgálat kockázataival kapcsolatosan?

a) Az eredendő és az ellenőrzési kockázatot együtt kell felmérni.

b) Az ellenőrzési kockázatot csak akkor kell felmérni, ha a kontrollokra akarok támaszkodni.

**c) Az eredendő és az ellenőrzési kockázatot egymástól elkülönülten kell felmérni.**

d) A feltárási kockázatot az ellenőrzési kockázat előtt kell meghatározni.

e) Egyikben sem a fentiek közül.

6. Melyik témaszámú standard foglalkoznak a mások munkájának felhasználásával?

1. Az ISA 505.
2. Az ISA 600.
3. Az ISA 610.
4. **Az ISA 620.**
5. Nincs jó válasz az a-d pontok között.

7. Mely vizsgálatok nem tartoznak a 805. témaszámú standardhoz?

1. Pénznemváltáskor a devizaáttérési mérlegre elvégzett vizsgálatok.
2. Osztalékfizetés mértékének meghatározásához a közbenső mérlegre vonatkozóan elvégzett vizsgálatok.
3. Átalakulási vagyonmérlegre vonatkozóan elvégzett vizsgálatok.
4. **Banki hitelszerződés előírásaira vonatkozó vizsgálatok.**
5. Nincs jó válasz az a-d pontok között.

8. Milyen könyvvizsgálói jelentést adna ki egy olyan alapítvány beszámolójáról, amelynekműködésében súlyos gazdálkodási és átláthatósági problémák merültek fel, az alapítványi vagyon jelentős része veszteséget szenvedett el, a valós piaci értéket meghaladó vagyonértékelések történtek, hiányzott a befektetések értékvesztésének elszámolása és felmerült a pénzügyi kimutatások manipulálásának gyanúja?

a) Tiszta jelentést.

b) Korlátozott véleményt.

c) Ellenvéleményt.

d) **Vélemény nyilvánítás visszautasítását.**

e) Egyikben sem a fentiek közül.

9. Melyik könyvvizsgálati standardot kell alkalmazni az állami támogatások pénzügyi elszámolásához készült nyilatkozatokra vonatkozó vizsgálatkor?

1. A 800. témaszámút.
2. A 3300. témaszámút.
3. **A 4400. témaszámút.**
4. A 805. témaszámút.
5. Nincs jó válasz az a-d pontok között.